Proiect

PARLAMENTUL REPUBLICII MOLDOVA

LEGE

pentru modificarea şi completarea unor acte legislative

Parlamentul adoptă prezenta lege organică.

Art.I. ( Codul vamal al Republicii Moldova nr. 1149-XIV din 20 iulie 2000 (republicat în Monitorul Oficial al Republicii Moldova, 2007, ediţie specială), cu modificările şi completările ulterioare, se modifică şi se completează după cum urmează:

1. Art. 231 se completează în final cu punctul 22), cu următorul cuprins:

„22) utilizarea şi prezentarea informaţiei false despre produsele cu dublă utilizare şi eschivarea de la prezentarea autorizaţiei de import, export, reexport sau tranzit al produselor cu dublă utilizare, în cazurile în care prezentarea acesteia este obligatorie, precum şi prezentarea autorizaţiilor anulate sau cu termen expirat”.

2. La art. 232 lit.g), textul „13) şi 16)” se substituie cu textul „13), 16) şi 22)”.

Art.II. ( La art. 248 alin.(2) din Codul penal al Republicii Moldova nr.985-XV din 18 aprilie 2002 (Monitorul Oficial al Republicii Moldova, 2002, nr.128-129, art.1012), cu modificările şi completările ulterioare, după cuvintele „deşeurilor nocive” se introduc cuvintele „ ,  a produselor cu dublă utilizare”.

Preşedintele Parlamentului                                        

NOTA INFORMATIVĂ

asupra proiectului hotărîrii Guvernului „Cu privire la aprobarea proiectului de lege pentru modificarea şi completarea unor acte normative”

Proiectul hotărîrii Guvernului „Cu privire la aprobarea proiectului de lege pentru modificarea şi completarea unor acte normative” este elaborat în baza Procesului verbal nr. 4/2007 al şedinţei Comisiei interdepartamentale de control asupra exportului, reexportului, importului şi tranzitului de mărfuri strategice din 06.07.2007, care la rîndul său a fost petrecută în baza poruncii Guvernului 12-711s din 28.06.2007.

La şedinţa respectivă a fost analizată informaţia prezentată de Guvern şi, în acest context, a fost depistat un şir de deficienţe a legislaţiei în vigoare referitoare la controlul de stat asupra exportului, reexportului, importului şi tranzitului de mărfuri strategice. În special s-a constatat lipsa prevederilor care să stabilească răspunderea juridică pentru încălcarea legislaţiei la capitolul respectiv, ceea ce le favorizează încălcarea regulilor de import-export a mărfurilor strategice.

Proiectul înaintat este menit să perfecţioneze cadrul normativ existent cu privire la controlul de stat asupra mărfurilor strategice şi urmează a fi examinat în prealabil de către Comisia interdepartamentală de control asupra exportului, reexportului, importului şi tranzitului de mărfuri strategice.

